Կազմվել է --------------------- ***Հավելված***

Բաղկացած է ------- թերթից Հրազդան համայնքի ավագանու

Տպագրված է ընդամենը ---- օրինակ 2025 թվականի հունիսի 10-ի

Օրինակ --- N ---- որոշման

**Հաստատված է *Հավելված 7***

Հրազդան համայնքի ավագանու Հրազդան համայնքի ավագանու

2025թվականի ապրիլի 10-ի 2016 թվականի հուլիսի 14-ի

N --- որոշմամբ N 53 որոշման

Հրազդան համայնքի ղեկավար

------------------- Ս. Միքայելյան

**ԿԱՆՈՆԱԴՐՈՒԹՅՈՒՆ**

**«ՀՐԱԶԴԱՆԻ ԱՐՏԱԿ ՌԱՖԱՅԵԼՅԱՆԻ ԱՆՎԱՆ ՄԱՆԿԱՊԱՏԱՆԵԿԱՆ ՄԱՐԶԱԴՊՐՈՑ» ՀԻՄՆԱՐԿԻ**

(նոր խմբագրությամբ)

**1.ԸՆԴՀԱՆՈՒՐ ԴՐՈՒՅԹՆԵՐ**

1.«Հրազդանի Արտակ Ռաֆայելյանի անվան մանկապատանեկան մարզադպրոց» հիմնարկը (այսուհետ՝ Հիմնարկ) շահույթ ստանալու նպատակ չհետապնդող, իրավաբանական անձի կարգավիճակ չունեցող, մարզամշակութային, կրթադաստիարակչական ծրագրեր իրականացնող արտադպրոցական ուսումնական հաստատություն է:

«Հրազդանի Արտակ Ռաֆայելյանի անվան մանկապատանեկան մարզադպրոց» հիմնարկի նախկին անվանումն է ՀՀ Կոտայքի մարզի Հրազդանի համայնքապետարանի ենթակայության «Արտակ Ռաֆայելյանի անվան մանկապատանեկան մարզադպրոց» հիմնարկ:

2.Հիմնարկի հիմնադիրը Կոտայքի մարզի Հրազդան համայնքն է (այսուհետ՝ Հիմնադիր):

3.Հիմնարկն իր գործունեության ընթացքում ղեկավարվում է Հայաստանի Հանրապետության սահմանադրությամբ, «Կրթության մասին», «Մանկապատանեկան սպորտի մասին» Հայաստանի Հանրապետության օրենքներով, այլ իրավական ակտերով և սույն կանոնադրությամբ (այսուհետ՝ Կանոնադրություն):

4.Հիմնարկն ունի իրեն ամրացված գույք և իր գործունեության նպատակներին, իրավաբանական անձի հանձնարարություններին և իրեն ամրացված գույքի նշանակությանը համապատասխան, տիրապետում, օգտագործում ու տնօրինում է այդ գույքը:

5. Հիմնարկի անվանումն է՝

1)հայերեն՝ «Հրազդանի Արտակ Ռաֆայելյանի անվան մանկապատանեկան մարզադպրոց» հիմնարկ,

2)ռուսերեն՝ «Детско-юношеская спортивная школа имени Артака Рафаеляна города Раздана»,

3)անգլերեն՝ «Child-youthful sport school named after Artak Rafayelyan» institution of Hrazdan:

6.Հիմնարկի գտնվելու վայրն է՝ ք.Հրազդան, Կենտրոն թաղամաս 58:

7.Հիմնարկն ունի Հայաստանի Հանրապետության զինանշանի պատկերով և իր հայերեն անվամբ կլոր կնիք, ձևաթղթեր, կարող է ունենալ խորհրդանիշ և այլ անհատականացման միջոցներ: Կնիք, ձևաթղթեր, խորհրդանիշ և այլ անհատականացման միջոցներ ձևավորելիս, անհրաժեշտության դեպքում,հայերենին կարող են զուգակցվել այլ լեզուներ:

8. Հիմնարկն ունի ինքնուրույն հաշվեկշիռ և գանձապետական հաշիվ:

9.Հիմնարկը Հայաստանի Հանրապետության օրենսդրությամբ սահմանված կարգով կարող է համագործակցել օտարերկրյա կրթական և մարզական հաստատությունների և կազմակերպությունների հետ:

10.Հիմնարկում չի թույլատրվում կրոնական և քաղաքական կազմակերպությունների ստեղծում ու գործունեություն:

**2. ՀԻՄՆԱՐԿԻ ԳՈՐԾՈՒՆԵՈՒԹՅԱՆ ԱՌԱՐԿԱՆ, ՆՊԱՏԱԿԸ ԵՎ ԽՆԴԻՐՆԵՐԸ**

11.Հիմնարկի գործունեության առարկան և նպատակը սաների ազատ ժամանցի կազմակերպման միջոցով նրանց հետաքրքրությունների և ունակությունների զարգացման և իրացման համար պայմանների ստեղծումն է, նրանց ֆիզիկական, ռազմահայրենասիրական, բնապահպանական դաստիարակությունը:

12.Հիմնարկն ապահովում է սաների նախասիրությունների, ունակությունների զարգացումը, առողջության պահպանումն ու ամրապնդումը:

13.Հիմնարկի գործունեությունը հիմնվում է ժողովրդավարության, մարդասիրության, ներառականության, ազգային ու համամարդկային արժեքների պահպանման, ազատ կամարտահայտման սկզբունքների վրա:

14.Հիմնարկի հիմնական խնդիրներն են`

1)սաների ֆիզիկական դաստիարակության ապահովումը` հաշվի առնելով նրանց պահանջմունքները, հետաքրքրությունները, հակումներն ու ընդունակությունները,

2) մասնագիտական կողմնորոշման համար նպաստավոր պայմանների ստեղծումը,

3) սաների հանգստի և ժամանցի կազմակերպումը, արդյունավետ պայմանների ապահովումը,

4)համակողմանիորեն և ներդաշնակ զարգացած, հայրենասիրության, պետականության և մարդասիրության ոգով դաստիարակված անձի ձևավորումը:

15.Հիմնարկը կարող է զբաղվել Հիմնադրի կողմից սահմանված ձեռնարկատիրական գործունեության հետևյալ տեսակներով՝

1)լրացուցիչ մարզամշակութային, կրթադաստիարակչական ծրագրերի իրականացում,

2) մրցաշարերի և ուսումնամարզական հավաքների կազմակերպում,

3)իր գործունեության նպատակին համապատասխան վճարովի մարզական, մասնագիտական ուսումնական ծրագրերի իրականացում,

4)մարզամշակութային այլ ծրագրերի իրականացում:

**3. ՀԻՄՆԱՐԿԻ ՈՒՍՈՒՄՆԱԴԱՍՏԻԱՐԱԿՉԱԿԱՆ ԳՈՐԾՈՒՆԵՈՒԹՅՈՒՆԸ**

16.Հիմնարկում ուսումնադաստիարակչական աշխատանքները կազմակերպվում են ուսումնական պլաններին, ուսումնական ծրագրերին և ժամանակացույցին համապատասխան:

17.Հիմնարկը մշակում է գործունեության իր ծրագրերը՝ հաշվի առնելով սաների հետաքրքրությունները, ունակություններն ու հակումները:

18.Սաներն ընդգրկվում են նույն կամ տարբեր տարիքի մարզական խմբերում: Յուրաքանչյուր սան իրավունք ունի ընդգրկվելու տարբեր` մինչև 2 մարզական խմբերում:

19.Հիմնարկում սահմանվում է վեցօրյա աշխատանքային շաբաթ` մեկ հանգստյան օրով (կիրակի): Աշխատանքային օրվա տևողությունը սահմանվում է ժամը 10:00-ից մինչև 20:00-ը: Առանձին աշխատողների աշխատանքային օրվա սկիզբը և ավարտը ամրագրվում են աշխատողների հետ կնքվող աշխատանքային պայմանագրերում և կից համաձայնագրերում:

20․Հիմնարկում ուսումնական տարին սկսվում է սեպտեմբերի 1-ին և գործում ամբողջ տարվա ընթացքում՝ ապահովելով 47 շաբաթվա համար նախատեսված շուրջամյա պարապմունքները:: Մարզական խմբերում մեկ պարապմունքի տևողությունը և շաբաթական առավելագույն ծանրաբեռնվածությունը սահմանվում են Հայաստանի Հանրապետության օրենսդրությամբ սահմանված կարգով:

21.Մարզական խմբեր ընդունվող սաների նվազագույն տարիքն ըստ մարզաձևերի սահմանվում է Հայաստանի Հանրապետության օրենսդրությամբ սահմանված կարգով:

22.Մարզական խմբերում ընդգրկվող սաների թիվը պետք է լինի՝ նախապատրաստական փուլի ժամանակահատվածում՝ 10-20, ուսումնամարզական փուլի ժամանակահատվածում՝ 8-16, մարզական կատարելագործման փուլում՝ 3-6 սան:

**4. ՀԻՄՆԱՐԿԻ ԿԱՌԱՎԱՐՈՒՄԸ**

23.Հիմնարկի կառավարումն իրականացնում են Հիմնադիրը, նրա լիազորած մարմինը` համայնքի ղեկավարը, գործադիր մարմինը` Հիմնարկի տնօրենը (այսուհետ` Տնօրեն):

24.Հիմնարկի Հիմնադիրն ունի Հիմնարկի գործունեությանը և կառավարմանը վերաբերող ցանկացած հարց վերջնական լուծելու իրավունք` բացառությամբ օրենքով նախատեսված դեպքերի:

25. Հիմնարկի Հիմնադրի բացառիկ լիազորություններն են`

1)Հիմնարկի հիմնադրումը,

2)Հիմնարկի գործունեության առարկայի և նպատակների, այդ թվում` նրա կողմից իրականացվող ձեռնարկատիրական գործունեության տեսակների սահմանումը,

3)Հիմնարկի օրինակելի Կանոնադրության հաստատումը և դրանում փոփոխությունների կատարումը,

4) Հիմնարկի վերակազմակերպումը և լուծարումը,

5) Հայաստանի Հանրապետության օրենսդրությամբ և սույն Կանոնադրությամբ նախատեսված այլ հարցերի լուծումը:

26. Լիազորված մարմինը՝ համայնքի ղեկավարը՝

1)իրականացնում է Հիմնարկի ընդհանուր կառավարումը, ապահովում է նրա բնականոն գործունեությունը և պատասխանատվություն է կրում դրանց չկատարման կամ ոչ պատշաճ կատարման համար,

2) վերահսկողություն է իրականացնում Հիմնարկի գործունեության նկատմամբ,

3)կասեցնում կամ ուժը կորցրած է ճանաչում Հիմնարկի գործադիր մարմնի` Հայաստանի Հանրապետության օրենսդրության պահանջներին հակասող հրամանները, հրահանգները, կարգադրություններն ու ցուցումները,

4) սահմանում է Հիմնարկի կառուցվածքը,

5)լսում է Հիմնարկի գործունեության մասին հաշվետվություններ, քննում դրա գործունեության վերստուգման արդյունքները,

6)վերահսկողություն է իրականացնում Հիմնարկին ամրացված սեփականության օգտագործման և պահպանության նկատմամբ,

7)վերահսկողություն է իրականացնում Հիմնարկի սեփականության պահպանության նկատմամբ, իսկ օրենքով, Հիմնադրի որոշմամբ իրականացնում է գույքի օտարման կամ վարձակալության հանձնման գործընթացը,

8) հաստատում է Հիմնարկի տարեկան հաշվետվությունները և տարեկան հաշվեկշիռը,

9)իրականացնում է օրենքով, Հիմնադրի որոշումներով և Հիմնարկի Կանոնադրությամբ նախատեսված այլ գործառույթներ:

27.Հիմնարկի կրթադաստիարակչական աշխատանքի արդյունավետ կազմակերպման նպատակով ձևավորվում է խորհրդակցական մարմին` մանկավարժական խորհուրդ:

Մանկավարժական խորհուրդն իր լիազորության սահմաններում քննարկում և առաջարկություններ է ներկայացնում`

1) Հիմնարկի Կանոնադրության վերաբերյալ,

2)Հիմնարկի գործունեության հիմնական ուղղությունների և կրթական ծրագրերի, առաջադրված խնդիրների իրականացման ձևերի ու միջոցների վերաբերյալ,

3)ուսումնական պլանների ու ծրագրերի վերաբերյալ` ելնելով Հիմնարկի հիմնական խնդիրներից, նպատակներից, կադրային և նյութական հնարավորություններից, սաների ու նրանց ծնողների հետաքրքրություններից,

4) լրացուցիչ կրթական ծրագրերի և առաջավոր փորձի տարածման վերաբերյալ,

5)մանկավարժական աշխատողների որակավորման բարձրացման և խրախուսման վերաբերյալ:

Մանկավարժական խորհուրդը կազմավորվում է մանկավարժական համակազմի առաջին նիստում: Հիմնարկի մանկավարժական խորհրդի կազմում ընդգրկվում են բոլոր մանկավարժական աշխատողները: Մանկավարժական խորհուրդը ձևավորվում է Տնօրենի հրամանով՝ մեկ ուսումնական տարի ժամկետով:

Մանկավարժական խորհրդի նիստը հրավիրվում է առնվազն եռամսյակը մեկ անգամ:

Մանկավարժական խորհրդի որոշումներն ընդունվում են ձայների պարզ մեծամասնությամբ:

Մանկավարժական խորհրդի նիստերը նախագահում է Տնօրենը:

28.Տնօրենն իրականացնում է Հիմնարկի ընթացիկ գործունեության ղեկավարումը: Տնօրենը օրենքներով, Հիմնադրի ու լիազորված պետական մարմնի որոշումներով, սույն Կանոնադրությամբ և իրեն վերապահված լիազորությունների սահմաններում ղեկավարում է Հիմնարկի գործունեությունն ու կրում է պատասխանատվություն օրենքների, այլ իրավական ակտերի, Հիմնադրի կամ լիազորված պետական մարմնի որոշումների, սույն Կանոնադրության և կնքված պայմանագրերի` պահանջները չկատարելու կամ ոչ պատշաճ կատարելու համար: Համայնքի ավագանին իր որոշմամբ համաձայնություն է տալիս համայնքի ղեկավարի ներկայացրած` Հիմնարկի տնօրենի թեկնածուին։

29.Տնօրենը`

1) առանց լիազորագրի հանդես է գալիս Հիմնարկի անունից, ներկայացնում նրա շահերը և կնքում գործարքներ,

2) նախագահում է Հիմնարկի մանկավարժական խորհրդի նիստերը,

3) Հայաստանի Հանրապետության օրենսդրությամբ, Հիմնադրի և լիազորված պետական մարմնի որոշումներով ու սույն Կանոնադրությամբ սահմանված կարգով տնօրինում է Հիմնարկի գույքը, այդ թվում` ֆինանսական միջոցները,

4) տալիս է Հիմնարկի անունից հանդես գալու լիազորագրեր, այդ թվում` վերալիազորման իրավունքով լիազորագրեր,

5) աշխատանքի նշանակում ու աշխատանքից ազատում է Հիմնարկի աշխատողներին, նրանց նկատմամբ կիրառում խրախուսման միջոցներ և նշանակում կարգապահական տույժեր,

6) բանկերում բացում է հաշվարկային հաշիվներ,

7) օրենքով և սույն Կանոնադրությամբ սահմանված իր լիազորությունների սահմաններում արձակում է հրամաններ, հրահանգներ, տալիս պարտադիր կատարման համար ցուցումներ և վերահսկում դրանց կատարումը,

8) իրականացնում է աշխատակիցների ճիշտ ընտրություն և անհրաժեշտ պայմաններ ստեղծում նրանց մասնագիտական մակարդակի բարձրացման համար,

9) վերահսկողություն է իրականացնում Հիմնարկի աշխատողների կողմից իրենց աշխատանքային պարտականությունների կատարման նկատմամբ,

10) ապահովում է ներքին աշխատանքային կարգապահության կանոնների, աշխատանքի պաշտպանության և անվտանգության տեխնիկայի պահպանումը,

11) կազմում է Հիմնարկի հաստիքային ցուցակն ու ծախսերի նախահաշիվը և դրանք ներկայացնում Հիմնադրի հաստատմանը,

12) իրականացնում է Հայաստանի Հանրապետության օրենսդրությամբ նախատեսված այլ լիազորություններ:

30.Տնօրենի բացակայության դեպքում, լիազորված մարմնի գրավոր որոշման (հրամանի) համաձայն, տնօրենի լիազորություններն իրականացնում է տնօրենի տեղակալը կամ այլ անձ:

31. Տնօրենի տեղակալը՝

1) պատասխանատու է Հիմնարկում ուսումնադաստիարակչական գործընթացի կազմակերպման, ուսումնական ծրագրերի իրականացման,

2)վերահսկողություն է իրականացնում ուսումնադաստիարակչական աշխատանքի ընթացքի, սաների վարքի նկատմամբ, կանոնավորում սաների ուսումնական ծանրաբեռնվածությունը,

3)Հիմնարկում կազմակերպում է մեթոդական աշխատանք, կազմում է ուսումնական պարապմունքների դասացուցակ և ուսումնադաստիարակչական աշխատանքի մասին հաշվետվություններ,

4)Հիմնարկի Կանոնադրությամբ և ներքին կարգապահական, այդ թվում՝ սովորողների վարքագծի կանոններով սահմանված կարգով՝ ներկայացնում է խրախուսման և կարգապահական պատասխանատվության ենթարկելու վերաբերյալ առաջարկություններ,

5)իրականացնում է դասընթացների, պարապմունքների իրականացման նկատմամբ հսկողություն և մշտադիտարկում, ներկայացնում է առաջարկություններ ուսումնադաստիարակչական գործընթացի կատարելագործման ուղղությամբ,

6)վերահսկում է Հիմնարկի սաների սոցիալական, առողջապահական շահերի և իրավունքների պաշտպանությունը:

32.Մարզիչ-մանկավարժները`   
1)դաստիարակչական աշխատանք են կատարում իրենց սաների շրջանում, սերտորեն համագործակցում մյուս խմբակների հետ,   
2) ապահովում են սաների նկատմամբ Հիմնարկի և ընտանիքի մանկավարժական պահանջների միասնությունը,   
3)իրականացնում են խմբակների համար սահմանված գործավարությունը, Հիմնարկի տնօրենությանը ներկայացնում սաների հաճախումների և վարքի մասին տեղեկություններ,   
4)կազմակերպում սաների առողջության ամրապնդմանն ու ֆիզիկական, մտավոր, հոգեկան զարգացմանը նպաստող միջոցառումներ, մրցույթներ, նպատակային էքսկուրսիաներ, շրջագայություններ,

5)արգելում են բոլոր այն նախաձեռնությունները, որոնք կարող են սաների առողջության, կյանքի համար վտանգ պարունակել կամ խաթարել ուսումնադաստիարակչական աշխատանքների իրականացումը:

33.Հիմնարկի աշխատակիցներն իրականացնում են Հայաստանի Հանրապետության օրենսդրությամբ իրենց վերապահված լիազորությունները:

**5. ՀԻՄՆԱՐԿԻ ՍԵՓԱԿԱՆՈՒԹՅՈՒՆԸ, ՆՐԱՆ ԱՄՐԱՑՎԱԾ ԳՈՒՅՔԸ ԵՎ ՖԻՆԱՆՍԱՏՆՏԵՍԱԿԱՆ ԳՈՐԾՈՒՆԵՈՒԹՅՈՒՆԸ**

34.Հիմնարկի սեփականությունը ձևավորվում է Հիմնարկի հիմնադրման ժամանակ և հետագայում Հիմնադրի կողմից սեփականության իրավունքով նրան հանձնվող, ինչպես նաև Հիմնարկի գործունեության ընթացքում արտադրված և ձեռք բերված գույքից:

35. Հիմնարկի սեփականության պահպանման հոգսը կրում է Հիմնարկը:

36.Հիմնարկի սեփականության վրա կարող է բռնագանձում տարածվել միայն դատական կարգով:

37. Հիմնադիրն իրավունք ունի վերցնելու իր կողմից Հիմնարկին ամրացված գույքը:

38. Հիմնարկն իրավունք չունի ամրացված գույքը կամ դրա նկատմամբ իր իրավունքներն օտարելու, գրավ դնելու, անհատույց օգտագործման հանձնելու։ Հիմնարկին ամրացված գույքի օգտագործման ընթացքում առաջացած անբաժանելի բարելավումները Հիմնադրի սեփականությունն են:

39.Հիմնարկը Հայաստանի Հանրապետության օրենսդրությամբ սահմանված կարգով տնօրինում է իր ֆինանսական միջոցները:

40.Հիմնարկը ֆինանսավորում է Հիմնադիրը: Հիմնարկի ֆինանսական միջոցները գոյանում են Հիմնադրի հատկացումներից և Հայաստանի Հանրապետության օրենսդրությամբ չարգելված լրացուցիչ աղբյուրներից:

41. Հիմնարկի ֆինանսավորման լրացուցիչ աղբյուրներն են`

ա)Հիմնադրի կողմից թույլատրված ձեռնարկատիրական գործունեության՝ լրացուցիչ մարզամշակութային, կրթադաստիարակչական ծառայությունների իրականացումից գոյացած միջոցները,

բ) բարեգործական, նպատակային ներդրումները, Հայաստանի Հանրապետության և օտարերկրյա կազմակերպությունների ու քաղաքացիների նվիրատվությունները,

գ) Հայաստանի Հանրապետության օրենսդրությամբ չարգելված և Հիմնարկի կանոնադրական խնդիրներին չհակասող գործունեությունից ստացված միջոցները:

42.Հիմնարկի գործունեության տարեկան ֆինանսական հաշվետվությունների հավաստիությունը կարող է ենթարկվել աուդիտի (վերստուգման)` Հայաստանի Հանրապետության օրենսդրությամբ սահմանված կարգով:

**6. ՀԻՄՆԱՐԿԻ ՄԱՐԶԱՄՇԱԿՈՒԹԱՅԻՆ ԳՈՐԾԸՆԹԱՑԻ ՄԱՍՆԱԿԻՑՆԵՐԸ**

43.Հիմնարկի մարզամշակութային գործընթացի մասնակիցներն են սաները, նրանց ծնողները (նրանց օրինական ներկայացուցիչները), մանկավարժական և մարզչական աշխատողները:

44.Սաների ընդունելության ժամանակ Հիմնարկի տնօրենությունը պարտավոր է ծնողներին (նրանց օրինական ներկայացուցիչներին) ծանոթացնել Հիմնարկի Կանոնադրությանը և այլ փաստաթղթերի, որոնք կանոնակարգում են Հիմնարկի գործունեությունը:

45.Սաների և նրանց ծնողների (նրանց օրինական ներկայացուցիչների) իրավունքներն ու պարտականությունները կարգավորվում են Հիմնարկի Կանոնադրությամբ, ներքին կարգապահական կանոններով, սովորողների վարքագծի կանոններով և այլ իրավական ակտերով:

46.Հիմնարկի մարզիչ-մանկավարժն իրավունք ունի մասնակցելու Հիմնարկի կառավարմանը, համատեղությամբ կատարելու գիտական, ստեղծագործական և մանկավարժական բնույթի աշխատանքներ:

47.Հիմնարկի մարզչական և մյուս աշխատողների իրավունքներն ու պարտականությունները սահմանվում են Հայաստանի Հանրապետության օրենսդրությանը համապատասխան, Հիմնարկի Կանոնադրությամբ, ներքին կարգապահական կանոններով և աշխատանքային պայմանագրով:

48.Հիմնարկի մարզչական աշխատողները պարտավոր են ապահովել կրթադաստիարակչական ծրագրերի կատարումը:

49.Հիմնարկում արգելվում է սաների նկատմամբ հոգեկան և ֆիզիկական բռնության գործադրումը:

50.Սանը պարտավոր է բարեխղճորեն հաճախել մարզական խմբերի պարապմունքներին, ջանասիրաբար սովորել, խնամքով վերաբերվել հաստատության գույքին, հարգել Հիմնարկի սաների և աշխատողների իրավունքներն ու արժանապատվությունը, պահպանել Հիմնարկի ներքին կարգապահական կանոնները:

51.Հիմնարկի սաների այլ իրավունքները և պարտականությունները սահմանվում են Հայաստանի Հանրապետության օրենսդրությանը համապատասխան, Հիմնարկի Կանոնադրությամբ և ներքին կարգապահական կանոններով:

**7. ՀԻՄՆԱՐԿԻ ՎԵՐԱԿԱԶՄԱԿԵՐՊՈՒՄԸ ԵՎ ԼՈՒԾԱՐՈՒՄԸ**

52.Հիմնարկը վերակազմակերպվում և լուծարվում է Հայաստանի Հանրապետության օրենսդրության համաձայն: